
На наш вх. №03-487/01.09.2026
Относно: провеждане на кампания „Седмица на отворените врати“ за туберкулоза


УВАЖАЕМИ ГОСПОЖИ И ГОСПОДА,

Уведомяваме Ви, че през месец септември предстои провеждане на кампанията „Седмица на отворените врати“ за туберкулозата, която е част от изпълнението на дейности по Националната програма за превенция на туберкулозата в Република България 2026 - 2030 г. 
По инициатива на СБАЛПФЗ „Д-р Димитър Граматиков - Русе“ ЕООД в рамките на две седмици в периода 14-25 септември 2026 г. всеки работен ден от 09.00 ч. до 12.00 ч. в лечебното заведение на адрес: гр. Русе, ул. „Алея Лилия“ №1 ще се провежда безплатен скрининг за риск от туберкулоза чрез анкета, консултации, на съмнителните за туберкулоза лица – прегледи и допълнителни изследвания. Записванията стават на следните телефони: 082/813964 и 082/813900.
Данните сочат, че кампанията „Седмица на отворените врати“ осигурява добра разкриваемост на случаите на туберкулоза и латентна туберкулозна инфекция и своевременно предприемане на мерки за хоспитализация, лечение и прекъсване на веригата за предаване на инфекцията на други лица.
Въпреки че туберкулозата е предотвратимо и обикновено лечимо заболяване, всяка година повече от 10 милиона души продължават да се разболяват от туберкулоза и повече от 1 милион умират от болестта. Това я прави водеща причина за смърт в света от един инфекциозен агент и сред 10-те най-чести причини за смърт в световен мащаб. Тя причини почти два пъти повече смъртни случаи от ХИВ/СПИН. През 2024 г. 10,7 милиона души се разболяват от туберкулоза, като този брой нараства от 2021 г. насам. Необходими са спешни действия за постигане на глобалната и регионалната цел за прекратяване на епидемията от туберкулоза до 2030 г.
Без лечение туберкулозата има смъртност от близо 50%, която е дори по-висока сред възрастните хора и лицата със съпътстващи заболявания. Превантивното лечение на туберкулоза предоставено на контактни лица на активни случай на туберкулоза, хора живеещи с ХИВ и лица с отслабена имунна система, води до намаляване на рискът от прогресия на заболяването и предотвратяване на разпространението на туберкулозата
Епидемията от туберкулоза се подхранва от социални и икономически фактори като бедност, несигурност и лоши условия на живот и труд, както и рискове свързани със здравето, като недохранване, ХИВ, тютюнопушене, диабет и разстройства, свързани с употребата на вещества. Тези фактори увеличават риска от туберкулозна инфекция, прогресия на заболяването и предизвикателства при лечението. Справянето с туберкулозата изисква съвместен, многосекторен отговор, включващ здравния, неправителствения сектор, гражданското общество и засегнатите от туберкулоза общности.
Укрепването на превенцията, диагностиката и лечението на туберкулозата допринася пряко за постигане на по-широки цели за здравна сигурност.
Подробна информация по темата е поместена в сайта на РЗИ – Русе на следния линк: https://rzi-ruse.com/campanys.php, както и в сайта на СБАЛПФЗ „Д-р Димитър Граматиков - Русе“ ЕООД https://sbalpfz-gramatikov.com/novini-i-sabitiya/
С цел подобряване информираността на населението препоръчваме да публикувате настоящата информация за планираните дейности по време на кампанията на сайтовете на общините, както и информацията да бъде предоставена на здравните медиатори в съответните общини.


С уважение,

ДОЦ. Д-Р АЛЕКСАНДЪР ПАРАШКЕВОВ, Д.М.
Директор на Регионална здравна инспекция – Русе

